Britannian valmistautuminen EU-eroon sai jälleen uusia sävyjä, kun useat brittitiedotusvälineet raportoivat Theresa Mayn hallituksen valmistelevan suurten ruoka- ja lääkevarmuusvarastojen keräämistä ennen mahdollista kovaa brexitiä ensi vuoden maaliskuun lopussa.

Theresa Mayn hallitus varautuu brexit-aikaan säilykkeiden ja lääkkeiden varastoimisella. EPA/AOP JA MOSTPHOTOS

Kun vielä kesäkuussa 2016 brexit-kansanäänestyksen alla EU-eron kannattajat maalasivat ruusuisen kuvan tulevaisuudesta, jossa Britannia kukoistaa ennennäkemättömällä tavalla, hallitus on nyt tosiasiassa valmistelemassa maataan pula-ajan kaltaiseen tilanteeseen.

Hallituksen suunnitelmissa on varastoida säilykkeitä ja lääkkeitä useiden kuukausien tarpeisiin siltä varalta, että tavaraliikenne Britanniaan katkeaa yhdessä yössä puuttuvien tulli- ja kauppasopimusten johdosta.

Katkeamisen, tai ainakin merkittävän hidastumisen syynä on se, että Britannian tulliviraston toukokuussa antaman varoituksen mukaan sen on mahdotonta aloittaa kattavia rajatarkastuksia brexitin voimaantullessa maaliskuun lopussa 2019.

Tullilta puuttuu riittävä henkilökunta, välttämättömät tietokoneohjelmat, uusi tullilainsäädäntö ja satamien toimitilat. Kovan brexitin myötä tullirajojen syntyminen tarkoittaisi tullin mukaan Britannian ja Manner-Euroopan välisen rahti- ja matkustajaliikenteen ajautumista välittömään kaaokseen.

Koska ilman brexit-sopimusta on EU:n ja Britannian välisessä kaupassa on noudatettava Maailman kauppajärjestö WTO:n sääntöjä, Britannia ei niiden mukaan voi yksipuolisesti myöskään luopua rajatarkastuksista vain siitä syystä, ettei sillä ole resursseja suorittaa niitä.

Britanniaan tuodaan tällä hetkellä säilykkeitä ja pakattuja juomia noin 24,9 miljardilla eurolla vuodessa ja tästä määrästä 97 prosenttia saapuu muista EU-maista. Noin kolmannes kaikista maassa myytävistä elintarvikkeista tuodaan EU-maista ja hallituksen oman raportin mukaan kovan brexitin myötä tuonnin pysähtyminen alkaisi näkyä tyhjinä hyllyinä ruokakaupoissa kahdessa päivässä ja sairaaloiden lääkevarastot loppuisivat kahdessa viikossa.

Sopimuksettoman brexitin mahdollisuus kasvaa

Kun pääministeri May pakotti viime viikon perjantaina 6. heinäkuuta hallituksensa hyväksymään ratkaisun, jolla Britannia hakee kattavaa tavaroita ja maataloustuotteita koskevaa vapaakauppasopimusta EU:n kanssa, hän samalla kehotti eri hallinnonaloja valmistautumaan myös siihen vaihtoehtoon, ettei brexit-sopimusta Euroopan unionin kanssa synny lainkaan. May varoitti, että maa eroaa ilman siirtymäaikaa unionista 30.3.2019, jolloin myös tavaraliikenne unionin ja Britannian välillä käytännössä katkeaa yhdessä yössä.

Vastalauseena pääministerin ehdotukseen brexit-neuvotteluista muodollisesti vastannut ministeri David Davis ilmoitti erostaan hallituksesta kaksi päivää ja ulkoministeri Boris Johnson kolme päivää myöhemmin. Heidän mielestään Mayn sopimusehdotus vesittää koko brexitin ja Britannia jää EU:n siirtomaaksi vailla oikeutta päättää omista asioistaan.

Brexit-haukoilla ei kuitenkaan ole ainakaan tähän mennessä ollut tarjota mitään vastausta siihen, kuinka maan tulisi järjestää kaupalliset suhteensa jäljellejäävien EU-maiden kanssa. Myöskään luvatuista uusista ja edullisista kauppasopimuksista kolmansien maiden kanssa ei ole toistaiseksi kuultu mitään.

Viimeisen kuukauden aikana yksi toisensa jälkeen Britannialle elintärkeät kansainväliset teollisuusyritykset ovat ilmoittaneet ajan loppuvan, ja niiden alkavan siirtää tuotantoaan jäljellejääviin EU-maihin, koska kova brexit on katkaisemassa Britanniassa sijaitsevien tehtaiden saumattomat alihankintaketjut muualla Euroopassa sijaitseviin tuotantolaitoksiin ja alihankintayrityksiin. Käytännössä tämä tarkoittaisi vähintään satojen tuhansien teollisuustyöpaikkojen siirtymistä Britanniasta muihin EU-maihin.

Tällä hetkellä näyttää siltä, että Maylla olisi riittävästi tukea hyväksyttää suunnitelmansa omassa puolueessaan ja hallituksessa. On toinen kysymys, kuinka kauan. Viime perjantaisen, kolmisivuisen aiepaperin lopullinen, yli satasivuinen versio, on tarkoitus esitellä torstaina eikä kukaan tiedä, johtaako se aikaisempaa syvempään rivien hajoamiseen.

Pahimmassa tapauksessa tyytymättömyys liian pehmeään brexit-sopimusehdotukseen voi johtaa pääministerin vaihtumiseen. Jos uudeksi pääministeriksi tällöin noususi maanantaina ulkoministerin paikalta eronneen Boris Johnsonin kaltainen brexit-haukka, todennäköisyys Britannian EU-eroon ilman brexit-sopimusta kasvaisi merkittävästi.